น้ำมันดิบปิดลบ ตลาดวิตกจีดีพีจีน Q3 ชะลอตัว
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (19 ต.ค.) เนื่องจากนักลงทุนวิตกกังวลเกี่ยวกับแนวโน้มเศรษฐกิจจีน หลังจากมีรายงานว่าตัวเลขผลิตภัณฑ์มวลรวมภายในประเทศ (GDP) ของจีนขยายตัวช้าลงในไตรมาส 3 ปีนี้ นอกจากนี้ สัญญาน้ำมันดิบยังได้รับแรงกดดันจากการแข็งค่าของสกุลเงินดอลลาร์
20 ต.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนพ.ย.ลดลง 1.37 ดอลลาร์ หรือ 2.9% ปิด (19 ต.ค.) ที่ 45.89 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนธ.ค.ลดลง 1.85 ดอลลาร์ หรือ 3.7% ปิดที่ 48.61 ดอลลาร์/บาร์เรล
ความวิตกกังวลเกี่ยวกับแนวโน้มเศรษฐกิจจีนได้ฉุดสัญญาน้ำมันดิบอ่อนแรงลง โดยเมื่อวานนี้ สำนักงานสถิติแห่งชาติของจีน (NBS) รายงานว่า จีดีพีไตรมาส 3 ของจีนขยายตัวเพียง 6.9% เมื่อเทียบรายปี ซึ่งปรับตัวต่ำกว่า 7% เป็นครั้งแรกในรอบกว่า 6 ปี และสะท้อนให้เห็นว่าเศรษฐกิจของจีน ซึ่งใหญ่เป็นอันดับ 2 ของโลก กำลังอยู่ในภาวะชะลอตัว
นอกจากนี้ สัญญาน้ำมันดิบยังได้รับแรงกดดันจากการแข็งค่าของสกุลเงินดอลลาร์ โดยดอลลาร์แข็งค่าขึ้นเมื่อเทียบกับยูโร เนื่องจากกระแสคาดการณ์ที่ว่า ธนาคารกลางยุโรป (ECB) จะใช้มาตรการกระตุ้นเศรษฐกิจ ก่อนที่การประชุมอีซีบีจะเริ่มต้นขึ้นในวันพฤหัสบดีนี้
นักลงทุนจับตาดูการประชุมของกลุ่มประเทศผู้ส่งออกน้ำมัน (OPEC) ซึ่งจะจัดขึ้นที่กรุงเวียนนา ประเทศออสเตรีย ในวันพุธนี้ รวมทั้งการรายงานสต็อกน้ำมันรายสัปดาห์จากสำนักงานสารสนเทศด้านพลังงานสหรัฐ (EIA) ในวันพุธนี้เช่นกัน